Æblet falder ikke langt fra stammen. Sådan lyder det klassiske ordsprog, men i familien Urths tilfælde er æblet landet flere hundrede meter fra den berømte stamme. Bjarne Urths søn har nemlig langt fra arvet sin fars foragt for naturen. Gulle, som han bliver kaldt, er dybt fascineret af alle planter og dyr - og i en ny programserie vil han forsøge at smitte sin far med sine 'grønne fingre'. - Jeg elsker naturen og kan bruge timer og dage i den nordjyske natur. Min far går ikke ret meget op i hverken natur eller dyr. Vi håber, I vil med os ud og opleve den vilde, nordjyske natur, siger Gulle fra Hjørring. Han betragter sin far som en af sine bedste venner - og de to har da også en særlig kemi. I første afsnit forsøger Gulle at vise sin far den imponerende sanglærke, der flyver direkte forbi dem. - Se, far. Sanglærken er så vild - den har to stemmebånd og to luftrør. Den kan trække vejret ind og ud på samme tid og synge uafbrudt i flere timer, fortæller en begejstret Gulle. - Er du i familie med den? Du snakker sateme også uafbrudt. Jeg tror, du er en sanglærke, lyder det tørt fra farmand. Store geder åd børn I første afsnit af serien viser far Bjarne rundt i Østervrå og omegn, hvor han selv er vokset op. Især den hemmelig sø ved 'Hullet' får de store armbevægelser frem. - Hernede fangede jeg min største ørred. Da jeg trak den op, sank vandet en halv meter. Min far skulle have traileren med for at kunne have den, lyder det fra far til en noget skeptisk Gulle. Gustav får hurtigt emnet over på en anden slags fisk - nemlig ål, der er i tilbagegang. - Det er der mange grunde til. Ålen skal blive gammel, før den selv kan få unger, og så skal den  svømme megalangt, så det er en skam, at man fanger så mange af dem. Det er et fedt dyr, mener Gulle. - Vi fangede masser af ål dengang – bare lige ned i spanden, konstaterer far Bjarne tørt. Advarsel: Far-jokes ad libitum På deres vej rundt i den nordjyske natur, skal Bjarne pludselig 'spørge om vej'. Vejviseren viser sig at være den lokale pølsevogn. - Far skal lige have tre ristede hotdogs med ketchup, sennep og rå løg. - Men far se, der sidder en rødhals ovre i hækken, prøver Gulle for at holde fokus på naturen, som de jo altså er kommet for at se. - Gør der? Jeg har en flaskehals , siger han med sit kække grin, der altid sidder løst. Gulle forsøger at give igen af samme far joke-skuffe: -	Det er nok en tre-retters menu, du får dér, hva' far?, siger han med henvisning til de tre hotdogs. -	Det er godt, min læge ikke ser det her. Så skulle jeg også have haft pomfritter og burgere – han siger, jeg skal have varieret kost, lyder det prompte fra far. Du kan møde Gulle og hans far i vores nye programserie af samme navn på TV2 Nord Salto de kommende tre tirsdage. Første afsnit sendes 7. september klokken 19.50. Du kan også smugkigge første afsnit lige her:

Referat:
Gustav 'Gulle' Urth elsker den nordjyske natur. Det gør hans far Bjarne slet ikke. Følg de to rundt i Nordjylland i programserien 'Far og Gulle på tur'. I første afsnit viser far rundt ved Østervrå, hvor han voksede op. Se med på TV2 Nord Salto tirsdag klokken 19.50.